Priekšlikums EIROPAS PARLAMENTA UN PADOMES LĒMUMS par elastības instrumenta izmantošanu /* COM/2014/0349 final - 2014/ () */





PASKAIDROJUMA RAKSTS Ar Padomes Regulu (ES, EURATOM) Nr. 1311/2013 (2013. gada 2. decembris), ar ko nosaka daudzgadu finanšu shēmu 2014.–2020. gadam[1], ir atļauts izmantot elastības instrumentu, lai finansētu skaidri noteiktus izdevumus, ko nav iespējams finansēt, nepārsniedzot daudzgadu finanšu shēmas vienai vai vairākām izdevumu kategorijām noteiktos maksimālos apjomus. Saskaņā ar 11. pantu Regulā Nr. 1311/2013 un 12. punktu Eiropas Parlamenta, Padomes un Komisijas 2013. gada 2. decembra Iestāžu nolīgumā par budžeta disciplīnu, sadarbību budžeta jautājumos un pareizu finanšu pārvaldību[2], un pēc tam, kad tika izskatītas visas iespējas apropriāciju pārdalīšanai 1.b izdevumu kategorijā, Komisija ierosina izmantot elastības instrumentu. Elastības instrumenta izmantošana attieksies uz summu EUR 79 785 595 apmērā, kas pārsniedz 1.b izdevumu kategorijai noteikto maksimālo apjomu un ir paredzēta, lai papildinātu Eiropas Savienības 2015. finanšu gada vispārējā budžeta finansējumu nolūkā finansēt Kipras struktūrfondu programmas, kurām 2015. gadā būtu jāsaņem papildu piešķīrums par kopējo summu EUR 100 000 000. Maksājumu apropriācijas, ar kurām sedz Kiprai paredzētās papildu saistību apropriācijas un kuras 2014.[3] un 2015. gadā tiek piešķirtas ar elastības instrumenta starpniecību, tiek aplēstas, balstoties uz orientējošo maksājumu profilu, kas norādīts turpmākajā tabulā. (miljonos euro, pašreizējās cenās) Gads || Maksājumu apropriācijas saistībā ar elastības instrumenta izmantošanu Kiprai 2014. un 2015. gadā 2015. || 11,3 2016. || 43,7 2017. || 73,9 2018. || 40,2 Kopā || 169,1 Precīzās ikgadējās summas, kas paredzētas 2016.–2018. gadam, tiks noteiktas attiecīgā gada budžeta projektā. Lai aprēķinātu nepiešķirto rezervi un maksājumu vispārējo rezervi, tiks paredzēts, ka šīs summas pārsniedz maksājumu apropriācijām noteikto DFS gada maksimālo apjomu. Abām budžeta lēmējinstitūcijas iestādēm tiek atgādināts, ka šo lēmumu publicē Eiropas Savienības Oficiālajā Vēstnesī ne vēlāk kā Eiropas Savienības 2015. finanšu gada vispārējo budžetu. Priekšlikums EIROPAS PARLAMENTA UN PADOMES LĒMUMS par elastības instrumenta izmantošanu EIROPAS PARLAMENTS UN EIROPAS SAVIENĪBAS PADOME, ņemot vērā Eiropas Parlamenta, Padomes un Komisijas 2013. gada 2. decembra Iestāžu nolīgumu par budžeta disciplīnu, sadarbību budžeta jautājumos un pareizu finanšu pārvaldību[4] un jo īpaši tā 12. punktu, ņemot vērā Eiropas Komisijas priekšlikumu, tā kā: (1) Ar 11. pantu Padomes Regulā Nr. 1311/2013, ar ko nosaka daudzgadu finanšu shēmu 2014.–2020. gadam[5], ir izveidots elastības instruments, kura ikgadējais maksimālais apjoms ir 471 miljons euro (2011. gada cenās). (2) Pēc tam, kad ir izskatītas visas iespējas apropriāciju pārdalīšanai 1.b izdevumu kategorijā, tiek atzīts par nepieciešamu izmantot elastības instrumentu, lai Eiropas Savienības vispārējā budžetā 2015. finanšu gadam, pārsniedzot 1.b izdevumu kategorijas maksimālo apjomu, papildinātu finansējumu par EUR 79 785 595 nolūkā finansēt Kipras struktūrfondu programmas, lai 2015. gadā nodrošinātu Kiprai papildu piešķīrumu no struktūrfondiem par kopējo summu EUR 100 000 000. (3) Attiecībā uz 2014. finanšu gadu Eiropas Parlaments un Padome ar 2013. gada 20. novembra lēmumu jau ir izmantojuši elastības instrumentu, lai finansētu Kipras struktūrfondu programmas EUR 89 330 000 apmērā, izmantojot vienīgi saistību apropriācijas. (4) Ņemot vērā elastības instrumenta papildinošo raksturu, kuru pēc tam, kad ir izskatītas visas iespējas apropriāciju pārdalīšanai, izmanto, pārsniedzot DFS maksimālo apjomu, ir jāpiešķir papildu maksājumu apropriācijas, lai segtu Kiprai 2014. un 2015. finanšu gadā paredzētās papildu saistību apropriācijas, balstoties uz paredzamo maksājumu profilu, kas saskaņā ar aplēsēm 2015. gadā ir 11,3 miljoni euro, 2016. gadā 43,7 miljoni euro, 2017. gadā 73,9 miljoni euro un 2018. gadā 40,2 miljoni euro. Ikgadējās summas, kas paredzētas atsevišķiem gadiem 2016.–2018. gada laikposmā, būs jāapstiprina attiecīgā gada budžeta projektā, kuru Komisija iesniedz šajā laikposmā, IR PIEŅĒMUŠI ŠO LĒMUMU. 1. pants Eiropas Savienības 2015. finanšu gada vispārējā budžetā izmanto elastības instrumentu, lai piešķirtu EUR 79 785 595 saistību apropriācijās 1.b izdevumu kategorijā un EUR 11 315 595 maksājumu apropriācijās. Šo summu izmanto, lai papildinātu Kipras struktūrfondu programmu finansējumu 1.b izdevumu kategorijā. Maksājumi saistībā ar Kipras struktūrfondu programmu finansējumu, izmantojot 2014. un 2015. gadā elastības instrumentu, 2016.–2018. gada laikposmā sasniegs EUR 157 800 000. Precīzā ikgadējā summa tiks noteikta attiecīgā gada budžeta projektā, ko iesniedz Komisija. 2. pants Šo lēmumu publicē Eiropas Savienības Oficiālajā Vēstnesī. Briselē, Eiropas Parlamenta vārdā – Padomes vārdā – priekšsēdētājs priekšsēdētājs [1] OV L 347, 20.12.2013., 884. lpp. [2] OV C 373, 20.12.2013., 1. lpp. [3] OV L 50, 20.2.2014., 19. lpp. Eiropas Parlamenta un Padomes Lēmums (2013. gada 20. novembris) par elastības instrumenta izmantošanu. [4] OV C 373, 20.12.2013., 1. lpp. [5] OV L 347, 20.12.2013., 884. lpp.